**Προκήρυξη Εισαγωγής στο Πρόγραμμα Μεταπτυχιακών Σπουδών: «Σπουδές στην κλασική, βυζαντινή και νεοελληνική γραμματεία»**

Το Τμήμα Φιλολογίας του Πανεπιστημίου Πατρών ανακοινώνει την έναρξη διαδικασίας επιλογής έως σαράντα **(40)**μεταπτυχιακών φοιτητών/τριών στο πλαίσιο του Προγράμματος Μεταπτυχιακών Σπουδών με τίτλο «**Σπουδές στην κλασική, βυζαντινή και νεοελληνική γραμματεία**» στις εξής ειδικεύσεις:

1. Κλασικών Σπουδών
2. Βυζαντινής Φιλολογίας
3. Νεοελληνικής Φιλολογίας

με την εξής κατανομή: έως δεκαπέντε (15) στις ***Κλασικές Σπουδές,***έως δέκα (10) στη ***Βυζαντινή Φιλολογία,*** και έως δέκαπέντε (15) στη ***Νεοελληνική Φιλολογία***.

Στο ΠΜΣ γίνονται δεκτοί/ές πτυχιούχοι όλων των Τμημάτων των Φιλοσοφικών Σχολών και σχετικών Τμημάτων άλλων σχολών Ανθρωπιστικών, Κοινωνικών και Ιστορικών Σπουδών) των ελληνικών ΑΕΙ και ομοταγών αναγνωρισμένων Ιδρυμάτων του εξωτερικού, οι οποίοι/ες διαθέτουν συνολικό βαθμό πτυχίου τουλάχιστον «λίαν καλώς».

Αίτηση μπορούν να υποβάλουν οι τελειόφοιτοι/ες των ανωτέρω Τμημάτων, υπό την προϋπόθεση ότι θα έχουν προσκομίσει Βεβαίωση Περάτωσης των Σπουδών τους με συνολικό βαθμό πτυχίου τουλάχιστον «λίαν καλώς» το αργότερο μέχρι την ημερομηνία Συνεδρίασης της Συνέλευσης Τμήματος για επικύρωση του πίνακα των επιτυχόντων/ουσών. Αντίγραφο του πτυχίου ή του διπλώματός τους προσκομίζεται εν ευθέτω χρόνω. Σε κάθε περίπτωση, οι επιλεγέντες/είσες πρέπει να προσκομίσουν όλα τα απαραίτητα δικαιολογητικά μέχρι τη λήξη του Α΄ εξαμήνου. Αίτηση δύναται να υποβάλουν και τελειόφοιτοι/ες αλλοδαπών Ιδρυμάτων τα οποία δεν είναι ακόμα ενταγμένα στο Εθνικό Μητρώο Αναγνωρισμένων Ιδρυμάτων της αλλοδαπής του ΔΟΑΤΑΠ. Στην περίπτωση αυτή, οι αιτούντες/σες υποβάλλουν υπεύθυνη δήλωση περί κατοχής τίτλου σπουδών. Σε κάθε περίπτωση, οι επιλεγέντες/είσες θα πρέπει να προσκομίσουν αποδεικτικά έγγραφα ότι έχουν προβεί στις απαιτούμενες ενέργειες ώστε ο τίτλος τους και το αντίστοιχο Ίδρυμα να ενταχθούν στο Εθνικό μητρώο Αναγνωρισμένων Ιδρυμάτων της αλλοδαπής του ΔΟΑΤΑΠ, μέχρι την ολοκλήρωση της διάρκειας σπουδών τους στο ΠΜΣ «Σπουδές στην κλασική, βυζαντινή και νεοελληνική γραμματεία».

Η ελάχιστη χρονική διάρκεια σπουδών για την απονομή του Μεταπτυχιακού Διπλώματος Ειδίκευσης είναι τέσσερα (4) διδακτικά εξάμηνα.

Τα απαιτούμενα δικαιολογητικά υποβάλλονται ηλεκτρονικά μέσω της πλατφόρμας [https://matrix.upatras.gr/sap/bc/webdynpro/sap/zups\_pg\_adm#](https://matrix.upatras.gr/sap/bc/webdynpro/sap/zups_pg_adm) **από 18/7/2024 μέχρι 27/9/2024** και είναι τα εξής:

1. Αίτηση συμμετοχής στην οποία οι υποψήφιοι/εςδηλώνουν απαραίτητα την ειδίκευση που τους ενδιαφέρει (μόνο μία από τις τρεις προσφερόμενες ειδικεύσεις του ΠΜΣ).

2. Περιγραφή στόχων: Υπόμνημα μιας πληκτρολογημένης σελίδας, στο οποίο να δικαιολογείται και να τεκμηριώνεται η πρόθεση του/της υποψηφίου/ας για εγγραφή στη συγκεκριμένη ειδίκευση του ΠΜΣ.

3. Αναλυτικό βιογραφικό σημείωμα (αναφορά αναλυτικά σε σπουδές, διδακτική ή και επαγγελματική εμπειρία, επιστημονική δραστηριότητα).

4. Δύο Συστατικές Επιστολές (τουλάχιστον). Εάν ο/η υποψήφιος/α προέρχεται από το Τμήμα Φιλολογίας του Πανεπιστημίου Πατρών πρέπει να δηλώσει τα ονόματα των καθηγητών/τριών του Τμήματος που έχουν συμφωνήσει να δώσουν συστατική επιστολή, εφόσον τους ζητηθεί.

5. Αντίγραφο Πτυχίου (με αναγνώριση από ΔΟΑΤΑΠ όπου απαιτείται), όπου αναφέρεται ο συνολικός βαθμός πτυχίου, ο οποίος οφείλει να είναι τουλάχιστον «λίαν καλώς», ή Βεβαίωση Περάτωσης Σπουδών.

6. Πιστοποιητικό αναλυτικής βαθμολογίας.

7. Αντίτυπο πτυχιακής εργασίας (εάν υπάρχει) και πιθανών δημοσιευμάτων.

8. Πιστοποιητικά ξένων γλωσσών επιπέδου τουλάχιστον Β2 (αν δεν διατίθενται, οι υποψήφιοι/ες θα κληθούν να αποδείξουν το επίπεδο γλωσσομάθειάς τους με γραπτή ή προφορική εξέταση).

9. Αντίγραφο Δελτίου Αστυνομικής Ταυτότητας.

**Τα δικαιολογητικά που θα επισυνάψουν στην ηλεκτρονική αίτηση οι υποψήφιοι/ες οφείλουν να τα αποστείλουν ηλεκτρονικά και στη Γραμματεία του Τμήματος στην ηλεκτρονική διεύθυνση:**[**philsec@upatras.gr**](mailto:philsec@upatras.gr)**.**

Η επιλογή γίνεται με συνεκτίμηση των εξής κριτηρίων: τον γενικό βαθμό του πτυχίου/διπλώματος, τη βαθμολογία στα προπτυχιακά μαθήματα που είναι σχετικά με τα γνωστικά αντικείμενα εντός των ειδικεύσεων του ΠΜΣ, την επίδοση σε πτυχιακή εργασία, όπου αυτή προβλέπεται στο προπτυχιακό επίπεδο, και την τυχόν συναφή ερευνητική ή επαγγελματική δραστηριότητα του/της υποψηφίου/ας, καθώς και εξετάσεις (γραπτές ή προφορικές).

Σχετικές πληροφορίες μπορούν να λάβουν οι ενδιαφερόμενοι/ες από την ιστοσελίδα του Τμήματος Φιλολογίας: <http://philology.upatras.gr/postgraduate/>  ή από τη Γραμματεία του Τμήματος Φιλολογίας του Πανεπιστημίου Πατρών, Τ.Κ. 26504 Πανεπιστημιούπολη, Ρίο, Πάτρα. Τηλ.: 2610-969757 /760, e-mail: [philsec@upatras.gr](mailto:philsec@upatras.gr).